Bahia Shehab

Bahia Shehab (Beirut, Libano, 1977) Libanoko artista da, diziplina anitzekoa, diseinatzailea, historialaria, sorkuntza zuzendaria, hezitzailea eta aktibista, jatorri libanoarra duena eta Kairon (Egipto) bizi dena. Identitatearekin eta kultur ondarearekin lotuta dago bere lana, eta arte islamiarraren historia eta, bereziki, kaligrafia eta diseinu grafiko arabiarrak erabiltzen ditu politika arabiar garaikidea, diskurtso feminista eta bestelako gai sozialak arakatzeko.

Aktibista gisa egiten duen lana artea erabiltzean eta historia gizarte-eraldaketarako tresna gisa aztertzean oinarritzen da. Bere lan artistikoa identitate arabiarrean eta emakumearen eskubideetan errotzen da. Shehab-ek arabiar idazkeran eta hari lotutako kaligrafian jartzen du arreta; izan ere, milaka urteko tradizioagatik Gizateriaren Ondare izendatua izan baita.

Aktibismo artistiko-politiko nabarmena izan zuen 2011ko Egiptoko Iraultzan, Kairoko kaleak kartelez betez. Ordutik, mundu osoko erakusketetan izan da ikusgai bere lana, eta hainbat sari jaso ditu. 2019an Visual Collaborativek ekoitzitako Polaris katalogoan agertu zen, eta nazioarteko beste artista batzuekin batera elkarrizketatu zuten. BBCko 100 Emakume zerrendan dago.

 Biografia 

 Lehen urteak 
Bahia Shehab 1977an jaio zen Libanon, eta han hazi zen. Diseinu grafikoa ikasi zuen Beiruteko Unibertsitate Amerikarrean, maistratza bat ikasi zuen Kairoko Unibertsitate Amerikarrean eta doktoregoa osatu zuen Herbehereetako Leidengo Unibertsitatean.

 Ibilbidea 
Shehab Kairoko Unibertsitate Amerikarrean (AUC) aritu zen irakasle 2010ean, eta 2011n Diseinu Grafikoko programa ezarri zuen AUCko Humanitate eta Gizarte Zientzien Fakultateko Arteen Sailean. Arabiar munduko kultura bisuala izan zuen ardatz programa horrek, eta arabiar kultura bisualari buruz duten ezagutza zabaltzera bultzatzen zituen ikasleak, hainbat diseinu proiektutan lan egiten zuten bitartean. Shehab-ek beren interesak erabiltzera bultzatzen zituen ikasleak lana egiten zuten bitartean, eta arazoak konpontzeko diseinua erabiltzeko beharra azpimarratzen zuen. Hamazazpi diseinu ikastaro baino gehiago eman zituen.

Shehabek hainbat hitzaldi eman ditu nazioartean, gai hauei buruzkoak: kultura bisuala eta diseinu arabiarra, ikasketa-planen diseinu eta garapenerako hezkuntza, emakumeen eskubideak, gai sozialak eta herentzia kultural islamiarra. Era berean, Shehab irabazi asmorik gabeko hainbat argitaletxe edo erakundeetako batzordetako kide da. Horrez gain, tokiko, eskualdeko zein nazioarteko diseinuko zenbait epaimahaitan parte hartu izan du, adibidez, New Yorkeko 101. Arte Zuzendarien Klubaren Urteko Sarietan.

2017an nazioartean ezagun egin zuen A Thousand Times NO lan artistiko eta aktibistak.

2020an, Shehabek TYPE Lab sortu zuen, AUCren atal bat, idazkera arabiarraren garapena dokumentatu eta sustatzeko. TYPE Labek Letra arabiarren entziklopedia bisuala argitaratu zuen, non 70.000 letra mota arabiar historikoak eta garaikideak baino gehiago definitzen diren. Proiektu horri zazpi urteko ikerketa eskaini dio.

 Argitalpenak 

 2019: At the corner of a dream: a journey of resistance & revolution: the street art of Bahia Shehab (Amets baten izkinan: erresistentzia eta iraultza bidaia: Bahia Shehaben kaleko artea). ISBN: 42-901-9942-40-0. OCLC 1241665438. 
 2020, Haytham Nawarrekin batera: A history of Arab graphic design (Arabiar diseinu grafikoaren historia). ISBN: 42-64903-195-2. OCLC 1259627612.  Marokotik hasi eta Irakerainoko laurogei diseinatzaile garrantzitsuren lana aztertzen du liburu honek, XIX. mendearen amaieratik XX. mendearen amaierara bitarteko aldia osatuz.
 2021: You can crush the flowers: A visual memoir of the Egyptian revolution (Loreak zapal ditzakezu: Egiptoko iraultzaren oroimen bisuala). ISBN 1-909942-58-8. OCLC 1291098200. 

 Erreferentziak 

 Kanpo estekak 

Kategoria:100 Emakume (BBC)
Kategoria:Libanoko artistak
Kategoria:Beirutarrak
Kategoria:Emakume artistak
Kategoria:Libanoko aktibistak